Salonikid

Salonikid ( [θesaloˈnici] Tesaloniki, ) om Grekanman lidn da meriport valdkundan pohjoižes. Se om valdkundan kahtenz' lidn eläjiden lugun mödhe, om Keskuzmakedonii-agjan (periferijan) administrativižeks keskuseks da palaks.

 Istorii 
Eländpunktan aluz om pandud Amuižen Makedonijan Kassandr-carin käskön mödhe vl 315 EME. Carin Fessalonika-ak oli Aleksandr Makedonijalaižen sizaren. Car' ühtenzoiti 26 žilod i nimiti lidnad ičeze akan nimen mödhe.

Sured Salonikid šingotasoiš ižandusen äisarakoižeks keskuseks. Kivivoihimižel, metallurgijan, cementan, laivansauvomižen, elektrotehnižen, tekstil'sarakon, sömtegimišton edheotandad ratas lidnas. Järed meriport radab.

 Geografijan andmused 
Lidn sijadase agjan keskuzpalas, Egeižen meren Termaikos-merikaran randal, 0..250 m korktusil.

Klimat om Keskmeren, vai subtropine pol'kuiv, znamasine erind om lidnan rajonidme. Alemba andmused lidnan keskuzpalan täht oma kirjutadud. Voden keskmäine lämuz om +17,9 C°, kezakun-elokun +25,4..+28,0 C°, tal'vkun-uhokun +8,3..+10,1 C°. Ekstremumad oma −9,3 C° (viluku) i +40,8 C° (kezaku-eloku). Kezaaigan minimum om +14,3 C° (kezaku), tal'vaigan maksimum om +24,7 C° (tal'vku). Ei voi panda halad sulakus-kül'mkus (kül'mkun minimum om +1,6 C°). Paneb sadegid 399 mm vodes, läz tazomäras kuidme, vähemba heinkus-elokus (21..22 mm kus), 27..43 mm toižiš kuiš.

 Tobmuz 
Lidnan tobmuden pämez' om dimarh (). Kaik rahvaz valičeb dimarhad radnikusele videks vodeks, ühten toižen strokun voimuz om olmas. Edeližed lidnan pämehed oma Konstantinos Zervas (Κωνσταντίνος Ζέρβας, sügüz'ku 2019 — tal'vku 2023), Jannis Butaris (Γιάννης Μπουτάρης, viluku 2011 — eloku 2019).

 Eläjad 
Vn 2001 Grekanman rahvahanlugemižen mödhe lidnan eläjiden lugu oli 363 987 ristitud, vn 2011 — 325 182 ristitud, vn 2021 — 319 045 ristitud. Kaik läz 1,1 mln ristituid om ezilidnoidenke 1285 km² pindal (vn 2021 andmused), se ühthine ristitišt om kaikiš suremb kaikes aigas.

 Sebruzlidnad 
 Akhisar, Turkanma (vspäi 1988)
 Aleksandrii, Egipt (1993)
 Bratislav, Slovakii (1986)
 Konstanc, Romanii (1988)
 Köl'n, Pohjoine Rein da Vestfalii, Saksanma (1988)
 Limasol, Kipr (1984)
 Läipcig, Saksonii, Saksanma (1984)
 Mel'burn, Viktorii, Avstralii (1984)
 Nicc, Francii (1992)
 Plovdiv, Bolgarii (1984)
 San Francisko, Kalifornii, Amerikan Ühtenzoittud Valdkundad (1990)
 Tel' Aviv, Izrail' (1994)

 Irdkosketused 
 Lidnan oficialine sait (thessaloniki.gr).  


Kategorii:Grekanman lidnad
Kategorii:Eländpunktad kirjamišton mödhe
*